Hrnko, Anton, poslanec NR SR (2017-03-30):
Ďakujem, pán predsedajúci. Vážené dámy, vážení páni, začnem tak trošku netradične, literárne. „Tak nám zabili Ferdinanda,“ (zasmiatie sa v sále) povedala pani Müllerová a tak sme tu mali zločinecký režim, povedali dnešné panie Müllerové, dokonca ma doňho zaradili, hoci som bol niekde na úplne opačnej strane. Ďakujem pánovi poslancovi, že sa mi ospravedlnil, lebo skutočne treba poznať históriu a nie strieľať od pása. Aj toto, čo sa tu teraz udialo, je len z toho, že jedna VPN-ka, ktorá prehrala s Mečiarom, teraz keď sa zmenila situácia, keď sa mnohé zabudlo, si vybavila účet s Mečiarom ex post. Dobre, hlasovali ste tak, je to vaše rozhodnutie, ale pýtam sa spolu s Hviezdoslavom, ktorý v Krvavých sonetoch písal o tom, čo nastane, keď už bude po 1. svetovej vojne mier, či už nastane to obdobie pokoja, alebo beda, beda porazeným a v mene pomsty beda víťazom. Ako to skončilo, ako to vedel Hviezdoslav a ako to skončilo potom, to vieme z histórie. Ako to skončí toto, čo sme tu dnes založili, to budeme tiež vidieť z histórie a história všetko posúdi a všetko vyhodnotí. Budeme tam všetci. Nuž ale keď som načal ten zločinný mečiarovský režim, jako tu bolo povedané, a keďže som vtedy plával v týchto sálach, viem, že napriek všetkým tým veciam, ktoré sa tu udiali, napriek divokej privatizácii, napriek zneužívaniu moci, inštitúcií a tak ďalej, čo neboli sme žiadna výnimka, takisto to bolo v Poľsku, Česku, Maďarsku, len my máme tú zvláštnu vlastnosť, že na seba naleje kýble močovky, aby sme smrdeli, lebo si nevážime sami seba. Ale napriek tomu v tejto sále sa robilo niečo aj proti tzv. papalašizmu. Zdedili sme z minulého režimu systém, že vždy v piatok poobede sa pristavil na letisko vládny špeciál a všetci poslanci z východného Slovenska tam sa pekne nasáčkovali, bolo ich veľa, ako aj teraz, a s pristaním v Poprade chodievali do Košíc, s medzipristátím v Poprade. A potom v pondelok naspäť. A čo sa stalo vo vtedajšej Národnej rade? Niekto zistil nato, že však poslanci dostávajú náhrady, poslanci majú zadarmo železničnú dopravu, aj vtedy ešte autobusovú dopravu, takže vlastne ten vládny špeciál je naviac a je to plytvanie štátnymi prostriedkami. A túto službu Národná rada pre poslancov zrušila, pretože sa to uznalo za papalašizmu z minulého režimu. Takže aj v tom režime tak odsudzovanom sa robili veci, ktoré aj smerovali k tomu, že sa štátne prostriedky šetrili. A keď sa teraz pozrieme na to, nielen z pracovnej morálky pána prezident, ktorý si vyhradil, že bude pracovať len tri dni a štyri dni sa bude potulovať doma, pretože má mladú ženu a malé deti, a to, samozrejme, toto je na pochopenie a to človek musí aj chápať, ale keď chcel byť prezidentom, tak musí sa aj podriadiť tým veciam, ktoré štát od prezidenta chce. Má tu byt prezidentský, rezidenciu, prečo sa tam nepresťahuje so svojou manželkou, so svojou rodinou? Ale to je len možno žiadosť taká, že luxus, ktorý má doma, mu žiaden slovenský štát, tento chudobný štát, nemôže zabezpečiť, tak potrebuje ísť tam bývať, aby mal ten luxus, na ktorý je zvyknutý. V poriadku. Ale sú tu prostriedky, ktoré sú zadarmo pre neho, napríklad železnica. Sú tu prostriedky, ktoré sú zadarmo pre neho, napríklad jeho osobný automobil, a, samozrejme, v tomto zmysle každý štátny orgán, každý člen štátnej správy má sa snažiť o to, aby bola jeho funkcia z hľadiska štátu vykonávaná čo najefektívnejšie, teda aby štát mal z neho poriadny úžitok a čo najlacnejšie, aby sa neplytvalo. A keďže som si vypočul túto správu, dovolím si v mene troch poslaneckých klubov predniesť nasledovné uznesenie k nej. Návrh. „Národná rada Slovenskej republiky po A. berie na vedomie Informáciu podpredsedu vlády Slovenskej republiky a ministra vnútra Slovenskej republiky Roberta Kaliňáka o využívaní lietadiel Leteckého útvaru Ministerstva vnútra Slovenskej republiky ústavnými činiteľmi; B. konštatuje, že prezident Slovenskej republiky Andrej Kiska dlhodobo používal lietadlá Leteckého útvaru Ministerstva vnútra Slovenskej republiky na súkromné cesty; C. žiada prezidenta Slovenskej republiky Andreja Kisku, aby lietadlá Leteckého útvaru Ministerstva vnútra Slovenskej republiky využíval iba na cesty súvisiace s výkonom jeho ústavnej funkcie.“ Podpísaný Hrnko, Nemky, Jakab. Ďakujem.